b'\n_START_ARTICLE_\nPot Jepr\xc5\xa1kega u\xc4\x8ditelja\n_START_PARAGRAPH_\nPot Jepr\xc5\xa1kega u\xc4\x8ditelja je pe\xc5\xa1pot, ki zdru\xc5\xbeuje u\xc4\x8denje, osebno rast in rekreacijo in jo najdemo na desnem bregu reke Save, natan\xc4\x8dneje med Drulovko in Bregom ob Savi, ob\xc4\x8dina Kranj. Traja dobre pol ure zmerne hoje. Zajema naravne in kulturne znamenitosti naselij in krajev. Poimenovana je po noveli Simona Jenka Jepr\xc5\xa1ki u\xc4\x8ditelj, a ve\xc4\x8dje povezave z literarnim delom nima. Posve\xc4\x8dena je tudi Marji Bor\xc5\xa1nik, slovenski literarni zgodovinarki, ki je tu \xc5\xbeivela. Pot so odprli sredi maja 2015.\n_START_SECTION_\nOpis poti\n_START_PARAGRAPH_\nPe\xc5\xa1pot je opremljena z informativnimi in usmerjevalnimi tablami na atraktivnih to\xc4\x8dkah kanjona Zarica. Table in ka\xc5\xbeipoti so oblikovno usklajeni z drugimi projekti in potmi v kranjski ob\xc4\x8dini._NEWLINE_Za\xc4\x8dne se na parkiri\xc5\xa1\xc4\x8du na Drulovki, po \xc5\xa0pikovi ulici, po makadamski poti skozi gozd do naravnega pomola \xc5\xa0pik. Tu je arheolo\xc5\xa1ko najdi\xc5\xa1\xc4\x8de Drulovka iz neolitika. V bli\xc5\xbeini je bil dom Marje Bor\xc5\xa1nik. Na informacijski tabli si lahko preberemo o zgodovinskem nastanku kanjona reke Save. Ob robu kanjona pripelje pot do gozdne jase z lesenimi klopmi iz konglomerata, ki spominjajo na mlinske kamne. Posebnosti te poti so knjigobe\xc5\xbenice. Gre za nekak\xc5\xa1no knji\xc5\xbenico v naravi \xe2\x80\x93 v vitrini se nahajajo klasi\xc4\x8dna leposlovna dela, ki jih popotnik lahko prebere v naravnem okolju. Sledi informativna tabla o alpskih cvetlicah, ki uspevajo na tem obmo\xc4\x8dju. \xc5\xa0e ena informacijska tabla opisuje ptice tega obmo\xc4\x8dja. Zaradi nestrinjanja nekaterih lastnikov privatnih zemlji\xc5\xa1\xc4\x8d se je trebna vrniti na Triglavsko ulico, nato po Kali\xc5\xa1ki ulici, kjer se v bli\xc5\xbeini trgovine pot priklju\xc4\x8di glavni prometnici do Brega na Savi. Kon\xc4\x8dna to\xc4\x8dka Poti Jepr\xc5\xa1kega u\xc4\x8ditelja je cerkev Matere Bo\xc5\xbeje iz leta 1163, prvotno imenovana Marija v le\xc5\xa1evju, ki je danes romarska pot.\n_START_SECTION_\nZamisel in vodja projekta\n_START_PARAGRAPH_\nZamisel za pot je dala vnukinja Marje Bor\xc5\xa1nik Eva Premk Bogataj, v sodelovanju s krajevno skupnostjo Orehek-Drulovka. Izvedbo je prevzel Maj Juvanec iz podjetja Delavnica, d. o. o. Sodelovali so \xc5\xa1e arheologinja Matejo Ravnik, botanik Vlado Ravnik, Zavod RS za varstvo narave, Gorenjski muzej, Dru\xc5\xa1tvo za opazovanje in prou\xc4\x8devanje ptic Slovenije in Zavodo za varstvo kulturne dedi\xc5\xa1\xc4\x8dine Slovenije. Projekt je sofinancirala Evropska unija (Evropski sklad za razvoj pode\xc5\xbeelja), in sicer v vrednosti skoraj 12 tiso\xc4\x8d evrov, kar je nekoliko manj od polovice celotne vrednosti projekta.'